CELEX: 52020PC0585
Language: el
Date: 2020-09-21
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 66η σύνοδο της επιτροπής του εναρμονισμένου συστήματος του Παγκόσμιου Οργανισμού Τελωνείων όσον αφορά την προβλεπόμενη έγκριση γνωμοδοτήσεων για την κατάταξη, αποφάσεων κατάταξης, τροποποιήσεων των επεξηγηματικών σημειώσεων του εναρμονισμένου συστήματος ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.9.2020
            COM(2020) 585 final
            2020/0272(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 66η σύνοδο της επιτροπής του εναρμονισμένου συστήματος του Παγκόσμιου Οργανισμού Τελωνείων όσον αφορά την προβλεπόμενη έγκριση γνωμοδοτήσεων για την κατάταξη, αποφάσεων κατάταξης, τροποποιήσεων των επεξηγηματικών σημειώσεων του εναρμονισμένου συστήματος ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση συμπληρώνει το σχέδιο απόφασης για τον καθορισμό της θέσης που πρέπει να ληφθεί εξ ονόματος της Ένωσης κατά την 66η σύνοδο της επιτροπής του εναρμονισμένου συστήματος (επιτροπή του ΕΣ — HSC) του Παγκόσμιου Οργανισμού Τελωνείων τον Σεπτέμβριο του 2020, το οποίο υποβλήθηκε στο Συμβούλιο στις 21 Αυγούστου 2020 [COM(2020) 427].
            
            
               2.Πλαίσιο της πρότασης
            
            
               2.1.Η διεθνής σύμβαση για το εναρμονισμένο σύστημα περιγραφής και κωδικοποίησης εμπορευμάτων
            
            
               Η διεθνής σύμβαση για το εναρμονισμένο σύστημα περιγραφής και κωδικοποίησης των εμπορευμάτων έχει ως στόχο να διευκολύνει το διεθνές εμπόριο και τη συλλογή, τη σύγκριση και την ανάλυση στατιστικών στοιχείων, ιδίως εκείνων που αφορούν το διεθνές εμπόριο. Περιλαμβάνει ως παράρτημα την ονοματολογία του ΕΣ, η οποία είναι ένα διεθνές εναρμονισμένο σύστημα που επιτρέπει στις συμμετέχουσες χώρες να κατατάσσουν επί κοινής βάσης τα εμπορεύματα που αποτελούν αντικείμενο συναλλαγών, για δασμολογικούς σκοπούς. Ειδικότερα, η ονοματολογία του ΕΣ περιλαμβάνει την περιγραφή των εμπορευμάτων, τα οποία κατατάσσονται σε κλάσεις και διακρίσεις, και τους σχετικούς αριθμητικούς κωδικούς τους, με βάση ένα σύστημα εξαψήφιων κωδικών. Η ονοματολογία του ΕΣ αναθεωρείται ανά πενταετία
                  1
                και εφαρμόζεται από περισσότερες των 190 τελωνειακών διοικήσεων παγκοσμίως. Κατά συνέπεια, πάνω από το 98 % του συνόλου των εμπορευμάτων που αποτελούν αντικείμενο εμπορικών συναλλαγών στον κόσμο κατατάσσονται βάσει της ονοματολογίας αυτής. 
            
            
               Η σύμβαση άρχισε να ισχύει την 1η Ιανουαρίου 1988.
            
            
               Η Ευρωπαϊκή Ένωση και όλα τα κράτη μέλη είναι συμβαλλόμενα μέρη της σύμβασης
                  2
               .
            
            
               2.2.Ο Παγκόσμιος Οργανισμός Τελωνείων (ΠΟΤ)
            
            
               Ο Παγκόσμιος Οργανισμός Τελωνείων (ΠΟΤ), που ιδρύθηκε το 1952 ως Συμβούλιο Τελωνειακής Συνεργασίας, είναι ανεξάρτητος διακυβερνητικός οργανισμός που έχει ως αποστολή να ενισχύει την αποτελεσματικότητα και την αποδοτικότητα των τελωνειακών διοικήσεων. Εκπροσωπεί 183 τελωνειακές διοικήσεις σε όλο τον κόσμο. Το διευθυντικό όργανο του ΠΟΤ είναι το Συμβούλιο. Η Ένωση ασκεί, προσωρινά, τα δικαιώματα και τις υποχρεώσεις που απορρέουν από την προσχώρηση στον ΠΟΤ, εν αναμονή της έναρξης ισχύος της τροποποίησης της σύμβασης για τη σύσταση Συμβουλίου Τελωνειακής Συνεργασίας.
            
            
               Το διευθυντικό όργανο του ΠΟΤ είναι το Συμβούλιο του ΠΟΤ, το οποίο στηρίζεται στην επάρκεια και τις ικανότητες της Γραμματείας και σε μια σειρά τεχνικών και συμβουλευτικών επιτροπών για την εκπλήρωση της αποστολής του. 
            
            
               Η επιτροπή του εναρμονισμένου συστήματος (επιτροπή του ΕΣ — HSC) είναι μια τεχνική επιτροπή επιφορτισμένη με τις προπαρασκευαστικές εργασίες σχετικά με τη σύμβαση του ΕΣ. Τα κυριότερα καθήκοντα της επιτροπής του ΕΣ είναι τα εξής:
            
            
               ·συντάσσει επεξηγηματικές σημειώσεις, γνωμοδοτήσεις για την κατάταξη ή άλλες γνωμοδοτήσεις ως καθοδήγηση για την ερμηνεία του εναρμονισμένου συστήματος, και ασκεί οποιαδήποτε άλλη αρμοδιότητα σχετική με το εναρμονισμένο σύστημα την οποία το Συμβούλιο του ΠΟΤ ή τα συμβαλλόμενα μέρη θεωρούν απαραίτητη·
            
            
               ·διατυπώνει συστάσεις για να εξασφαλίσει την ομοιομορφία στην ερμηνεία και εφαρμογή των νομικών κειμένων του εναρμονισμένου συστήματος, μεταξύ άλλων με την επίλυση των διαφορών σχετικά με την κατάταξη των εμπορευμάτων μεταξύ των συμβαλλόμενων μερών, ώστε να διευκολύνεται το εμπόριο· 
            
            
               ·προτείνει τροποποιήσεις και επικαιροποιήσεις του εναρμονισμένου συστήματος ώστε να λαμβάνονται υπόψη οι τεχνολογικές εξελίξεις και οι αλλαγές στις εμπορικές πρακτικές, καθώς και άλλες ανάγκες των χρηστών του εναρμονισμένου συστήματος· 
            
            
               ·προωθεί την ευρεία εφαρμογή του εναρμονισμένου συστήματος και εξετάζει γενικά θέματα και θέματα πολιτικής που το αφορούν.
            
            
               Η Ένωση και τα κράτη μέλη της έχουν από κοινού μία μόνο ψήφο στην επιτροπή του ΕΣ. Οι αποφάσεις της επιτροπής του ΕΣ σε θέματα που καλύπτονται από την παρούσα απόφαση-πλαίσιο λαμβάνονται με απλή πλειοψηφία.
            
            
               Σύμφωνα με το άρθρο 8 παράγραφος 2 της σύμβασης του ΕΣ, οι επεξηγηματικές σημειώσεις, οι γνωμοδοτήσεις για την κατάταξη, οι άλλες γνωμοδοτήσεις για την ερμηνεία του εναρμονισμένου συστήματος και οι συστάσεις για την εξασφάλιση της ομοιομορφίας στην ερμηνεία και εφαρμογή του εναρμονισμένου συστήματος, τις οποίες προετοίμασε η επιτροπή του ΕΣ σε μια σύνοδό της, θεωρούνται ότι έχουν εγκριθεί από το Συμβούλιο του ΠΟΤ εάν, το αργότερο μέχρι το τέλος του δεύτερου μήνα που ακολουθεί το μήνα κατά τον οποίο έληξε η συνεδρίαση κατά τη διάρκεια της οποίας εγκρίθηκαν, κανένα συμβαλλόμενο μέρος στη σύμβασης του ΕΣ δεν υπέβαλε στη Γενική Γραμματεία του ΠΟΤ αίτηση για να υποβληθεί το θέμα στο Συμβούλιο του ΠΟΤ. 
            
            
               2.3.Οι προς έκδοση πράξεις
            
         
         
            
               Σύμφωνα με το άρθρο 6 παράγραφος 2 της σύμβασης του ΕΣ, η επιτροπή του εναρμονισμένου συστήματος συνέρχεται δύο φορές κάθε χρόνο. Στην πράξη, οι συνεδριάσεις της επιτροπής του ΕΣ πραγματοποιούνται τον Μάρτιο και τον Σεπτέμβριο. 
            
            
               Η προτεινόμενη απόφαση αφορά τις ακόλουθες πράξεις, οι οποίες λαμβάνονται υπόψη και εγκρίνονται προσωρινά από την επιτροπή του ΕΣ, με την επιφύλαξη της έγκρισής τους από το Συμβούλιο του ΠΟΤ μέσω «σιωπηρής διαδικασίας»:
            
            
               α)επεξηγηματικές σημειώσεις, με τις οποίες αποσαφηνίζεται η ερμηνεία των σημειώσεων, των κλάσεων και των διακρίσεων της ονοματολογίας του ΕΣ,
            
            
               β)γνωμοδοτήσεις για την κατάταξη, που αντικατοπτρίζουν τις αποφάσεις που έλαβε η επιτροπή του ΕΣ όσον αφορά την κατάταξη συγκεκριμένων προϊόντων,
            
            
               γ)άλλες γνωμοδοτήσεις και συστάσεις σχετικά με την κατάταξη εμπορευμάτων στην ονοματολογία του ΕΣ, όπως αποφάσεις κατάταξης ή άλλες οδηγίες που εγκρίνει η επιτροπή του ΕΣ.
            
            
               Σύμφωνα με το άρθρο 34 παράγραφος 7 στοιχείο α) σημείο iii) του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα
                  3
               , οι τελωνειακές αρχές των κρατών μελών ανακαλούν τις αποφάσεις που αφορούν δεσμευτικές δασμολογικές πληροφορίες (αποφάσεις ΔΔΠ) εάν δεν είναι πλέον συμβατές με την ερμηνεία της ονοματολογίας του ΕΣ που απορρέει από τις αποφάσεις κατάταξης, τις γνώμες κατάταξης ή τις τροποποιήσεις των επεξηγηματικών σημειώσεων για την ονοματολογία του ΕΣ, με ισχύ από την ημερομηνία δημοσίευσης της ανακοίνωσης της Επιτροπής στη σειρά «C» της Επίσημης Εφημερίδας της Ευρωπαϊκής Ένωσης.
            
            
               3.Θέση που πρέπει να ληφθεί εξ ονόματος της Ένωσης
            
            
               3.1.Πρακτικοί περιορισμοί κατά την προετοιμασία και την έγκριση των θέσεων της ΕΕ
            
            
               Σε καθεμία από τις δύο ετήσιες συνόδους της, η επιτροπή του εναρμονισμένου συστήματος του ΠΟΤ εγκρίνει γνωμοδοτήσεις για την κατάταξη, αποφάσεις κατάταξης, τροποποιήσεις των επεξηγηματικών σημειώσεων του εναρμονισμένου συστήματος (ΕΣΕΣ) ή άλλες γνωμοδοτήσεις για την ερμηνεία του εναρμονισμένου συστήματος και συστάσεις για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα. 
            
            
               Από πρακτική άποψη, δεν υπάρχει συνήθως επαρκής χρόνος ώστε η Ένωση να λαμβάνει επισήμως θέση βάσει του άρθρου 218 παράγραφος 9 της ΣΛΕΕ πριν από κάθε συνεδρίαση της επιτροπής του ΕΣ. Ως εκ τούτου, η Επιτροπή έχει υποβάλει πρόταση απόφασης-πλαισίου του Συμβουλίου σχετικά με τη θέση που πρέπει να ληφθεί εξ ονόματος της Ένωσης στο πλαίσιο του ΠΟΤ για θέματα ΕΣ
                  4
               , η οποία εκκρεμεί επί του παρόντος στο Συμβούλιο.
            
            
               Ωστόσο, λόγω των εξάρσεων της νόσου COVID-19, η Γραμματεία του ΠΟΤ ενημέρωσε ότι η συνεδρίαση του Σεπτεμβρίου 2020 θα πραγματοποιηθεί μέσω γραπτών διαδικτυακών συζητήσεων. 
            
            
               Παρά το γεγονός ότι η ημερήσια διάταξη της εν λόγω συνεδρίασης δεν ήταν ακόμη διαθέσιμη, και η οργάνωση και η μορφή των συζητήσεων δεν ήταν ακόμη γνωστές, αναμενόταν ότι τα θέματα της ημερήσιας διάταξης της προηγούμενης συνεδρίασης (HSC/65 — Μάρτιος 2020), η οποία ακυρώθηκε από τον ΠΟΤ λόγω της κατάστασης της παγκόσμιας πανδημίας, θα συμπεριλαμβάνονταν πιθανότατα στην ημερήσια διάταξη της συνεδρίασης του Σεπτεμβρίου. Για τον σκοπό αυτό, εκπονήθηκε και διαβιβάστηκε στο Συμβούλιο ένα πρώτο σχέδιο απόφασης του Συμβουλίου [COM(2020) 427].
            
            
               Ο ΠΟΤ αναδιοργάνωσε τις ημερομηνίες και την ημερήσια διάταξη της συνεδρίασης της επιτροπής του ΕΣ, η οποία θα πραγματοποιηθεί εικονικά από τις 28/9 έως τις 30/10 και θα καλύψει κυρίως τις εργασίες της εικονικής υποεπιτροπής αναθεώρησης του ΠΟΤ που έληξαν στις 21 Αυγούστου, καθώς και ορισμένα θέματα που περιλαμβάνονται ήδη στο πρώτο σχέδιο απόφασης το οποίο απεστάλη στο Συμβούλιο, ενώ όλα τα άλλα θέματα που περιλαμβάνονται στο πρώτο σχέδιο απόφασης αναβάλλονται για προσεχή σύνοδο της επιτροπής του ΕΣ. Λαμβανομένων υπόψη τόσο του αριθμού των θεμάτων για τα οποία θα ζητηθεί από την επιτροπή του ΕΣ να λάβει απόφαση κατά τη συνεδρίαση αυτή όσο και των δεσμευτικών νομικών αποτελεσμάτων τους στο δίκαιο της Ένωσης, κρίνεται αναγκαία η έκδοση δεύτερης απόφασης του Συμβουλίου, δυνάμει του άρθρου 218 παράγραφος 9 της ΣΛΕΕ, η οποία να συμπληρώνει την πρώτη απόφαση και να καθορίζει τη θέση της Ένωσης για τα θέματα ως προς τα οποία θα κληθεί να αποφασίσει η επιτροπή του ΕΣ (δηλαδή επεξηγηματικές σημειώσεις, οδηγίες ή άλλες γνωμοδοτήσεις για την ερμηνεία του εναρμονισμένου συστήματος).
            
            
               3.2.Σκοπός και περιεχόμενο της πρότασης
            
            
               Οι επίμαχες αποφάσεις που καταρτίζονται από την επιτροπή του ΕΣ μπορούν να επηρεάσουν με καθοριστικό τρόπο το περιεχόμενο του δικαίου της Ένωσης, ιδίως τον κανονισμό (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο, καθώς και τη συνδυασμένη ονοματολογία (ΣΟ) στο παράρτημα του εν λόγω κανονισμού. Οι αποφάσεις κατάταξης, οι γνωμοδοτήσεις για την κατάταξη ή οι τροποποιήσεις των επεξηγηματικών σημειώσεων της ονοματολογίας του ΕΣ χρησιμοποιούνται για τη στήριξη της κατάταξης που προβλέπεται στους εκτελεστικούς κανονισμούς της Επιτροπής σχετικά με την κατάταξη εμπορευμάτων στη ΣΟ, στις επεξηγηματικές σημειώσεις της ΣΟ και στις αποφάσεις κατάταξης που εκδίδουν οι τελωνειακές αρχές των κρατών μελών. Οι τελωνειακές αρχές των κρατών μελών οφείλουν να ανακαλούν τις αποφάσεις κατάταξης εάν δεν είναι πλέον συμβατές με την ερμηνεία της ονοματολογίας του ΕΣ που απορρέει από τις αποφάσεις κατάταξης, τις γνωμοδοτήσεις για την κατάταξη ή τις τροποποιήσεις των επεξηγηματικών σημειώσεων του ΕΣ.
            
            
               Ως εκ τούτου, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του ΠΟΤ με απόφαση του Συμβουλίου δυνάμει του άρθρου 218 παράγραφος 9 της ΣΛΕΕ, βάσει πρότασης της Επιτροπής.
            
            
               Ο καθορισμός τέτοιου είδους θέσεων διέπεται από τα γενικά κριτήρια που ορίζει η σύμβαση του ΕΣ (τους γενικούς κανόνες για την ερμηνεία του ΕΣ) και τα αντικειμενικά χαρακτηριστικά και ιδιότητες των εμπορευμάτων.
            
            
               Σκοπός της προτεινόμενης θέσης είναι η διατύπωση της θέσης της Ένωσης όσον αφορά την κατάταξη εμπορευμάτων στην ονοματολογία του ΕΣ. Αποσκοπεί επίσης στη διατύπωση θέσης ως προς τις γνωμοδοτήσεις για την κατάταξη και τις επεξηγηματικές σημειώσεις του ΕΣ που έχουν καταρτιστεί από την επιτροπή του ΕΣ. 
            
            
               Η διαβούλευση με τεχνικούς εμπειρογνώμονες από τα κράτη μέλη πραγματοποιήθηκε στο πλαίσιο της ομάδας τελωνειακών εμπειρογνωμόνων στις 2-7 Σεπτεμβρίου 2020. Τα συμπεράσματα της ομάδας τελωνειακών εμπειρογνωμόνων συνάδουν με τις προτεινόμενες θέσεις, οι οποίες παρατίθενται στο παράρτημα του σχεδίου πρότασης απόφασης του Συμβουλίου. 
            
            
               Η προτεινόμενη θέση της ΕΕ συνάδει επίσης με την καθιερωμένη τελωνειακή πολιτική και τη νομολογία του Δικαστηρίου της Ευρωπαϊκής Ένωσης για την κατάταξη των εμπορευμάτων κατά την εισαγωγή τους βάσει των αντικειμενικών χαρακτηριστικών και των ιδιοτήτων τους. 
            
         
         
            
               Η προτεινόμενη θέση είναι αναγκαία ώστε η ΕΕ να είναι μπορέσει να διατυπώσει τη θέση της στην επόμενη συνεδρίαση της επιτροπής του ΕΣ. 
            
            
               4.Νομική βάση
            
            
               4.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  5
               .
            
            
               Ως εκ τούτου, η διαδικαστική νομική βάση της προτεινόμενης απόφασης για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο του ΠΟΤ, όσον αφορά την έγκριση επεξηγηματικών σημειώσεων, γνωμοδοτήσεων για την κατάταξη ή άλλων γνωμοδοτήσεων ως καθοδήγηση για την ερμηνεία του ΕΣ σύμφωνα με τη σύμβαση του ΕΣ είναι το άρθρο 218 παράγραφος 9 της ΣΛΕΕ.
            
            
               4.2.Εφαρμογή στην προκειμένη περίπτωση
            
            
               Η επιτροπή του εναρμονισμένου συστήματος και το Συμβούλιο του ΠΟΤ είναι όργανα που έχουν συσταθεί με συμφωνία, και συγκεκριμένα τη διεθνή σύμβαση για το εναρμονισμένο σύστημα περιγραφής και κωδικοποίησης των εμπορευμάτων.
            
            
               Οι πράξεις τις οποίες καλείται να καταρτίσει η επιτροπή του ΕΣ συνιστούν πράξεις που παράγουν έννομα αποτελέσματα. Οι προς έκδοση πράξεις, αφού εγκριθούν από το Συμβούλιο του ΠΟΤ, μπορούν να επηρεάσουν με καθοριστικό τρόπο το περιεχόμενο της νομοθεσίας της ΕΕ, και συγκεκριμένα: το παράρτημα 1 του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο, Αυτό οφείλεται στο γεγονός ότι το άρθρο 34 παράγραφος 7 στοιχείο α) σημείο iii) του ενωσιακού τελωνειακού κώδικα
                  6
                ορίζει ότι «οι τελωνειακές αρχές ανακαλούν τις αποφάσεις ΔΔΠ
                  7
                [...] εάν δεν είναι πλέον συμβατές με την ερμηνεία [...] λόγω [...] αποφάσεων κατάταξης, γνωμών κατάταξης ή τροποποιήσεων των επεξηγηματικών σημειώσεων για την ονοματολογία του εναρμονισμένου συστήματος περιγραφής και κωδικοποίησης των εμπορευμάτων που εγκρίθηκε από [την επιτροπή του ΕΣ]». Επιπλέον, οι εν λόγω αποφάσεις που καταρτίζει η επιτροπή του ΕΣ (αποφάσεις κατάταξης, γνωμοδοτήσεις για την κατάταξη ή τροποποιήσεις των επεξηγηματικών σημειώσεων της ονοματολογίας του ΕΣ) χρησιμοποιούνται για τη στήριξη της κατάταξης που προβλέπεται στους εκτελεστικούς κανονισμούς της Επιτροπής σχετικά με την κατάταξη εμπορευμάτων στη συνδυασμένη ονοματολογία (ΣΟ), στις επεξηγηματικές σημειώσεις της ΣΟ και στις αποφάσεις κατάταξης που εκδίδουν οι τελωνειακές αρχές των κρατών μελών. Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της σύμβασης.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
            
               4.3.Ουσιαστική νομική βάση
            
            
               4.3.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.3.2.Εφαρμογή στην προκειμένη περίπτωση
            
            
               Δεδομένου ότι ο κύριος στόχος και το περιεχόμενο της προς έκδοση πράξης αφορούν το κοινό δασμολόγιο, η ουσιαστική νομική βάση της προτεινόμενης απόφασης είναι το άρθρο 31, το άρθρο 43 παράγραφος 2 και το άρθρο 207 παράγραφος 4 της ΣΛΕΕ.
            
            
               4.4.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 31, το άρθρο 43 παράγραφος 2 και το άρθρο 207 παράγραφος 4 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσιονομικές επιπτώσεις 
            
            
               Η πρόταση δεν έχει καμία επίπτωση στον προϋπολογισμό της Ευρωπαϊκής Ένωσης. 
            
         
         
            
               6.Δημοσίευση της προς έκδοση πράξης
            
            
               Καμία
            
            
            
               2020/0272 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 66η σύνοδο της επιτροπής του εναρμονισμένου συστήματος του Παγκόσμιου Οργανισμού Τελωνείων όσον αφορά την προβλεπόμενη έγκριση γνωμοδοτήσεων για την κατάταξη, αποφάσεων κατάταξης, τροποποιήσεων των επεξηγηματικών σημειώσεων του εναρμονισμένου συστήματος ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31, το άρθρο 43 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με την απόφαση 87/369/ΕΟΚ του Συμβουλίου
                  8
               , η Ένωση ενέκρινε τη διεθνή σύμβαση για το εναρμονισμένο σύστημα περιγραφής και κωδικοποίησης των εμπορευμάτων, καθώς και το τροποποιητικό της πρωτόκολλο
                  9
                (σύμβαση του ΕΣ), με την οποία συστάθηκε η επιτροπή του εναρμονισμένου συστήματος (επιτροπή του ΕΣ — HSC). 
            
            
               (2)Σύμφωνα με το άρθρο 7 παράγραφος 1 στοιχεία β) και γ) της σύμβασης του ΕΣ, η επιτροπή του ΕΣ είναι, μεταξύ άλλων, αρμόδια για τη σύνταξη επεξηγηματικών σημειώσεων, γνωμοδοτήσεων για την κατάταξη ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για να εξασφαλίσει την ομοιομορφία της ερμηνείας και εφαρμογής του εναρμονισμένου συστήματος.
            
            
               (3)Η επιτροπή του εναρμονισμένου συστήματος αναμένεται να αποφασίσει επί των γνωμοδοτήσεων για την κατάταξη, των αποφάσεων κατάταξης, των τροποποιήσεων των επεξηγηματικών σημειώσεων του εναρμονισμένου συστήματος ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα κατά τη σύνοδό της τον Σεπτέμβριο. 
            
            
               (4)Είναι σημαντικό να υπενθυμιστεί ότι, σύμφωνα με την πάγια νομολογία του Δικαστηρίου της Ευρωπαϊκής Ένωσης, για λόγους ασφάλειας δικαίου και διευκόλυνσης της επαλήθευσης, το καθοριστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά χαρακτηριστικά και τις αντικειμενικές ιδιότητές τους, όπως ορίζονται στη διατύπωση της σχετικής κλάσης της τελωνειακής ονοματολογίας και στις σχετικές σημειώσεις των τμημάτων και των κεφαλαίων.
            
            
               (5)Λαμβανομένων υπόψη των γνωμοδοτήσεων για την κατάταξη, των αποφάσεων κατάταξης, των τροποποιήσεων των επεξηγηματικών σημειώσεων του εναρμονισμένου συστήματος ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης του εναρμονισμένου συστήματος, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης, δεδομένου ότι, μόλις γίνουν αποδεκτές, οι γνωμοδοτήσεις για την κατάταξη, ορισμένες αποφάσεις κατάταξης και οι τροποποιήσεις των επεξηγηματικών σημειώσεων του ΕΣ θα δημοσιευτούν στην ανακοίνωση της Επιτροπής, σύμφωνα με το άρθρο 34 παράγραφος 7 στοιχείο α) σημείο iii) του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου της 9ης Οκτωβρίου 2013, και θα τεθούν σε ισχύ σε όλα τα κράτη μέλη. Η θέση θα διατυπωθεί στην επιτροπή του εναρμονισμένου συστήματος,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης κατά την 66η σύνοδο της επιτροπής του εναρμονισμένου συστήματος του Παγκόσμιου Οργανισμού Τελωνείων σχετικά με την έγκριση επεξηγηματικών σημειώσεων, γνωμοδοτήσεων για την κατάταξη ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα παρατίθεται στο παράρτημα.
            
            
               Άρθρο 2
            
         
         
            
               Ελάσσονος σημασίας αλλαγές τεχνικού χαρακτήρα στη θέση που αναφέρεται στο άρθρο 1 επιτρέπεται να συμφωνηθούν από τους εκπροσώπους της Ένωσης χωρίς περαιτέρω απόφαση του Συμβουλίου.
            
            
               Άρθρο 3
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος 
               
            
         
         
            
                  
                     (1)
                  
                        Από τη θέσπισή της το 1988, η ονοματολογία του ΕΣ έχει αναθεωρηθεί έξι φορές. Οι εν λόγω αναθεωρήσεις τέθηκαν σε ισχύ το 1996, το 2002, το 2007, το 2012 και το 2017. Η έκτη αναθεώρηση θα αρχίσει να ισχύει το 2022.
               
               
                  
                     (2)
                  
                        Απόφαση 87/369 του Συμβουλίου, της 7ης Απριλίου 1987, για τη σύναψη της διεθνούς σύμβασης για το εναρμονισμένο σύστημα περιγραφής και κωδικοποίησης των εμπορευμάτων, καθώς και του τροποποιητικού της πρωτοκόλλου (ΕΕ L 198 της 20.7.1987, σ. 1).
               
               
                  
                     (3)
                  
                        ΕΕ L 269 της 10.10.2013, σ. 1.
               
               
                  
                     (4)
                  
                        COM(2020) 196.
               
               
                  
                     (5)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, υπόθεση C-399/12, ECLI:EU:C:2014:2258, σκέψεις 61 έως 64. 
               
               
                  
                     (6)
                  
                        Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα, ΕΕ L 269 της 10.10.2013, σ. 1.
               
               
                  
                     (7)
                  
                        Δεσμευτικές δασμολογικές πληροφορίες: αποφάσεις κατάταξης που εκδίδουν εκ των προτέρων οι τελωνειακές διοικήσεις προς οικονομικούς φορείς, για να εξασφαλιστεί η ασφάλεια δικαίου σχετικά με την κατάταξη και τη δασμολογική μεταχείριση που εφαρμόζονται στα εμπορεύματα τα οποία προορίζονται για εισαγωγή ή εξαγωγή. 
               
               
                  
                     (8)
                  
                        Απόφαση 87/369/ΕΟΚ του Συμβουλίου, της 7ης Απριλίου 1987, για τη σύναψη της διεθνούς σύμβασης για το εναρμονισμένο σύστημα περιγραφής και κωδικοποίησης των εμπορευμάτων, καθώς και του τροποποιητικού της πρωτοκόλλου (
                  
                     ΕΕ L 198 της 20.7.1987, σ. 1
                  
                  ).
               
               
                  
                     (9)
                  
                        ΕΕ L 198 της 20.7.1987, σ. 3.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.9.2020
            COM(2020) 585 final
            ΠΑΡΑΡΤΗΜΑ
            της
            Πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 66η σύνοδο της επιτροπής του εναρμονισμένου συστήματος του Παγκόσμιου Οργανισμού Τελωνείων όσον αφορά την προβλεπόμενη έγκριση γνωμοδοτήσεων για την κατάταξη, αποφάσεων κατάταξης, τροποποιήσεων των επεξηγηματικών σημειώσεων του εναρμονισμένου συστήματος ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα
            
               
         
         
            
               ΠΑΡΑΡΤΗΜΑ 
            
            
               Το παρόν παράρτημα συμπληρώνει το παράρτημα της απόφασης [...] του Συμβουλίου.
            
            
               II.2. Κατάρτιση πινάκων αντιστοιχίας μεταξύ των εκδόσεων του εναρμονισμένου συστήματος του 2017 και του 2022 (Έγγρ. NC2704, NC2749 και NC2753)
            
            
               Όσον αφορά τον πίνακα αντιστοιχίας για τις διακρίσεις 4407.13 και 4407.14 [mixtures of S-P-F (spruce, pine and fir) (μείγματα ερυθρελάτης, πεύκης και ελάτης) and Hem-fir (Western hemlock and fir) (μείγματα δυτικού κωνοφόρου ελάτου και ελάτης)], η Ένωση τάσσεται υπέρ των αντιστοιχιών που προτείνει η Γραμματεία του ΠΟΤ στην παράγραφο 20 του εγγράφου NC2753.
            
            
               Όσον αφορά τον πίνακα αντιστοιχίας για τη διάκριση 4418.83 [I beams (δοκοί σχήματος I)], η Ένωση τάσσεται υπέρ των αντιστοιχιών που προτείνει η Ιαπωνία στην παράγραφο 14 του εγγράφου NC2753.
            
            
               Όσον αφορά τον πίνακα αντιστοιχίας για τη διάκριση 7019.71 [veils/thin sheets of glass fibres (ιστία από ίνες από γυαλί)], η Ένωση επισημαίνει ότι η μόνη μεταφορά από το ΕΣ 2017 θα προερχόταν από τη διάκριση 7019.32.
            
            
               Όσον αφορά τον πίνακα αντιστοιχίας για τις διακρίσεις 8462.62 και 8462.63 (μηχανές σφυρηλάτησης), η Ένωση τάσσεται υπέρ της διατήρησης όλων των διακρίσεων που αναφέρονται στο ΕΣ 2017 των οποίων προτείνεται η μεταφορά, συμπεριλαμβανομένων των διακρίσεων σε αγκύλες. 
            
            
               Όσον αφορά τον πίνακα αντιστοιχίας για τη διάκριση 8519.81 (συσκευές που απαντούν στα τηλεφωνήματα), η Ένωση υποστηρίζει την πρόταση της Γραμματείας του ΠΟΤ στην παράγραφο 26 του εγγράφου NC2704.
            
            
               Όσον αφορά τον πίνακα αντιστοιχίας για τη διάκριση 8539.51 (LED), η Ένωση υποστηρίζει το συμπέρασμα της Γραμματείας του ΠΟΤ στην παράγραφο 24 του ίδιου εγγράφου.
            
            
               Όσον αφορά τον πίνακα αντιστοιχίας για τη νέα διάκριση 8541.51 [semiconductor-based transducers (μορφοτροπείς βασισμένοι σε ημιαγωγούς)], η Ένωση σημειώνει ότι δεν υπάρχουν αποδεικτικά στοιχεία για μέρη που κατατάσσονται χωριστά στην έκδοση του ΕΣ του 2017. Ως εκ τούτου, δεν απαιτούνται πρόσθετες μεταφορές.
            
            
               Όσον αφορά τον πίνακα αντιστοιχίας για την κλάση 88.06 [unmanned aircraft (μη επανδρωμένα αεροσκάφη)], η Ένωση υποστηρίζει την επιλογή i) που αναφέρεται στην παράγραφο 25 του εγγράφου NC2704.
            
            
               Τέλος, η Ένωση τάσσεται υπέρ της διόρθωσης ορισμένων συντακτικών σφαλμάτων στο σχέδιο πινάκων αντιστοιχίας I και II, όπως παρατίθενται στο παράρτημα του εγγράφου NC2753.
            
            
               III.4.
                     Κατάταξη στο ΕΣ 2022 ορισμένων συλλογών και αντικειμένων συλλογής νομισματικού ενδιαφέροντος (αίτηση της Γραμματείας) — (Έγγρ. NC2711, NC2754)
            
            
               Η Ένωση θα κατέτασσε τα τρία προϊόντα στη νέα διάκριση 9705.31 στο ΕΣ 2022. Η Ένωση επισημαίνει ότι τόσο ο Καναδάς όσο και η Γραμματεία του ΠΟΤ υποστηρίζουν την πρόταση της Ένωσης να διαγραφεί η μνεία «coins generally known in the trade as “ancients” or “ancient coins”» (νομίσματα που είναι γενικά γνωστά στο εμπόριο ως «αρχαία» ή «αρχαία νομίσματα») από το νέο μέρος A) σημείο 4) δεύτερη παράγραφος των ΕΣΕΣ για την κλάση 97.05.
            
            
               III.5.
                     Κατάταξη στο ΕΣ 2022 των κασετών μελάνης για εκτυπωτές 3D (τρισδιάστατης εκτύπωσης) (αίτηση της Γραμματείας) — (Έγγρ. NC2712, NC2755)
            
            
               Η Ένωση υποστηρίζει την πρόταση τροποποίησης των ΕΣΕΣ, η οποία διευκρινίζει ότι οι κασέτες μελάνης για εκτυπωτές 3D με ηλεκτρονικά εξαρτήματα ή μηχανικούς μηχανισμούς θα πρέπει να κατατάσσονται ως μέρη εκτυπωτών 3D. 
            
            
               Η Ένωση θα κατέτασσε τα προϊόντα που παρουσιάζονται στα έγγραφα NC2712 και NC2755 στην κλάση 84.85 του ΕΣ 2022 ως μέρη εκτυπωτών 3D, λαμβανομένης υπόψη της παρουσίας ηλεκτρονικών εξαρτημάτων για σύνδεση με εκτυπωτή 3D.
            
            
               III.7 
                     Έκθεση της 57ης συνόδου της υποεπιτροπής αναθεώρησης του ΕΣ (Έγγρ. NR1434)
            
            
               III.8.
                     Θέματα για λήψη απόφασης. (Έγγρ. NC2709)
            
         
         
            
               α)Παραρτήματα Γ/4 και Δ/8 — Τροποποιήσεις των επεξηγηματικών σημειώσεων (ΕΣ-2022) (Τμήμα VI)
            
            
               β)Παραρτήματα Γ/5, Δ/9 και Δ/22 — Τροποποιήσεις των επεξηγηματικών σημειώσεων (ΕΣ-2022) (Τμήμα VII)
            
            
               γ)Παραρτήματα Γ/8 και Δ/12 — Τροποποιήσεις των επεξηγηματικών σημειώσεων συνεπεία της σύστασης του άρθρου 16 της 28ης Ιουνίου 2019 (Τμήμα XIII)
            
            
               δ)Παραρτήματα Γ/13 και Δ/17 — Τροποποιήσεις των επεξηγηματικών σημειώσεων συνεπεία της σύστασης του άρθρου 16 της 28ης Ιουνίου 2019. (Τμήμα XX)
            
            
               ε)Παραρτήματα Γ/14 και Δ/18 — Πιθανές τροποποιήσεις των επεξηγηματικών σημειώσεων όσον αφορά ορισμένους εξοπλισμούς πάρκων ψυχαγωγίας (πρόταση των ΗΠΑ)
            
            
               Η Ένωση συμφωνεί με όλες τις τροποποιήσεις που προτείνονται στα έγγραφα.
            
            
               στ)Παραρτήματα Γ/1 και Δ/5 — Πιθανές τροποποιήσεις των επεξηγηματικών σημειώσεων για την κλάση 15.09 όσον αφορά άλλα παρθένα ελαιόλαδα και για την κλάση 15.15 όσον αφορά τα παραδείγματα μικροβιακών λιπών και λαδιών
            
            
               Όσον αφορά τις ΕΣΕΣ για την κλάση 15.09, η Ένωση υποστηρίζει την πρόταση της ΕΕ (επιλογή 2) και τη νέα πρόταση του Καναδά (επιλογή 3). Στο σημείο Δ) 2), η Ένωση υποστηρίζει τη χρήση του όρου «ή» (επιλογή 2) αντί του «και/ή».
            
            
               Όσον αφορά τις ΕΣΕΣ για την κλάση 15.15, η Ένωση υποστηρίζει τη χρήση της έκφρασης «single cell organism» (μονοκύτταρος οργανισμός) (επιλογή 1) και τη χρήση του όρου «ή» (επιλογή 2) αντί του «και/ή». Στα παραδείγματα α) και β), η Ένωση υποστηρίζει τη χρήση της έκφρασης «obtained from» (λαμβάνεται από) (επιλογή 2).
            
            
               ζ)Παραρτήματα Γ/3 και Δ/7 — Πιθανές τροποποιήσεις των επεξηγηματικών σημειώσεων όσον αφορά τα «placebos» (ψευδοφάρμακα) και τα «double-blinded clinical trial kits» (μέσα διενέργειας διπλά τυφλής κλινικής δοκιμής) στην κλάση 30.06 (αίτηση της Αυστραλίας)
            
            
               Όσον αφορά την περίοδο «The placebos of this heading also include [control vaccines] [controlled vaccines] [vaccines which are used as control substances and] that have been licensed for use in recognized clinical trials.» [Τα ψευδοφάρμακα της παρούσας κλάσης περιλαμβάνουν επίσης (εμβόλια ελέγχου) (ελεγχόμενα εμβόλια) (εμβόλια που χρησιμοποιούνται ως ουσίες ελέγχου και) για τα οποία έχει χορηγηθεί άδεια χρήσης σε αναγνωρισμένες κλινικές δοκιμές.], η Ένωση δεν υποστηρίζει την προσθήκη αυτής της περιόδου στο κείμενο του σημείου 12) των ΕΣΕΣ για την κλάση 30.06, δεδομένου ότι δεν είναι σαφές τι είδους ουσίες περιγράφονται. Εάν τα άλλα συμβαλλόμενα μέρη αποφασίσουν να προσθέσουν την εν λόγω περίοδο, η Ένωση τάσσεται υπέρ της επιλογής 3 «vaccines which are used as control substances» (εμβόλια που χρησιμοποιούνται ως ουσίες ελέγχου) ή, εάν απαιτείται ευελιξία, υπέρ της επιλογής 1 «control vaccines» (εμβόλια ελέγχου).
            
            
               Όσον αφορά την περίοδο «[Active ingredients to be trialled can include herbal medicinal products [for therapeutic or prophylactic uses].]» [Οι δραστικές ουσίες που πρέπει να δοκιμαστούν μπορούν να περιλαμβάνουν φάρμακα φυτικής προέλευσης (για θεραπευτικές ή προφυλακτικές χρήσεις).], η Ένωση παραμένει ευέλικτη έναντι της προσθήκης της στο κείμενο, αλλά δεν υποστηρίζει την εισαγωγή ανοικτού καταλόγου παραδειγμάτων, όπως προτείνει η αντιπροσωπεία των ΗΠΑ.
            
            
               η)Παραρτήματα Γ/6 και Δ/10 — Τροποποιήσεις των επεξηγηματικών σημειώσεων συνεπεία της σύστασης του άρθρου 16 της 28ης Ιουνίου 2019 (Τμήμα IX)
            
            
               Η Ένωση υποστηρίζει την πρόταση να προστεθούν επεξηγηματικές σημειώσεις διακρίσεων στις διακρίσεις 4412.41, 4412.42 και 4412.49. Η Ένωση ζητεί να αναλυθεί και να βελτιωθεί περαιτέρω το προτεινόμενο κείμενο, ώστε αυτό να ευθυγραμμιστεί με τις τρέχουσες πρακτικές κατάταξης στην Ένωση (για παράδειγμα, ο προσανατολισμός των φύλλων επικάλυψης).
            
            
               θ)Παραρτήματα Γ/7 και Δ/11 — Τροποποιήσεις των επεξηγηματικών σημειώσεων συνεπεία της σύστασης του άρθρου 16 της 28ης Ιουνίου 2019 (Τμήματα XI και XII)
            
            
               Η Ένωση τάσσεται υπέρ της προσθήκης των όρων «paraseismic wall covering» (αντισεισμικές επενδύσεις τοίχων) και «geotextiles» (γεωυφάσματα) στον κατάλογο των παραδειγμάτων ηλεκτρονικών υφασμάτων. Στο κείμενο για τα «γεωυφάσματα», η Ένωση τάσσεται υπέρ του κειμένου «a sensor made of fibres or at least being fully integrated in the fibres» (αισθητήρας από ίνες ή τουλάχιστον πλήρως ενσωματωμένος στις ίνες) (επιλογή 2), όπως έχει ήδη προταθεί από την Ένωση. 
            
            
               Η Ένωση υποστηρίζει την προσωρινή έγκριση των κειμένων που ενέκρινε η RSC.
            
            
               ι)Παραρτήματα Γ/12 και Δ/16 — Τροποποιήσεις των επεξηγηματικών σημειώσεων συνεπεία της σύστασης του άρθρου 16 της 28ης Ιουνίου 2019 (Τμήμα XVII)
            
            
               Η Ένωση τάσσεται υπέρ της προσθήκης της αναφοράς σε μόνιμα ενσωματωμένες συσκευές λήψης εικόνων στην παράγραφο 3 των ΕΣΕΣ για την κλάση 88.06, υπό την προϋπόθεση ότι η γνωμοδότηση κατάταξης για την κατάταξη του «drone with an integrated camera» (μη επανδρωμένο αεροσκάφος με ενσωματωμένη συσκευή λήψης εικόνων) στην κλάση 85.25 επανεξεταστεί και ευθυγραμμιστεί με το ΕΣ 2022 και τις ΕΣΕΣ. 
            
            
               Όσον αφορά την παράγραφο 4 των ΕΣΕΣ για την κλάση 88.06, η Ένωση υποστηρίζει την πρόταση της Κίνας με την προσθήκη πρόσθετων τεχνικών κριτηρίων που εισάγει η Ένωση (δεύτερη επιλογή).
            
         
         
            
               ια)Παραρτήματα Γ/15 και Δ/19 — Πιθανές τροποποιήσεις των επεξηγηματικών σημειώσεων του κεφαλαίου 97 όσον αφορά ορισμένα αντικείμενα πολιτισμού (πρόταση των ΗΠΑ)
            
            
               Η Ένωση δεν υποστηρίζει τον κατάλογο των ειδών που αναφέρονται ως παραδείγματα, καθώς είναι πολύ συγκεκριμένα και περιορισμένα, για την επεξήγηση του εύρους των ειδών που πρέπει να κατατάσσονται στη διάκριση 9705.10. 
            
            
               Η Ένωση σημειώνει επίσης ότι οι ορισμοί και τα παραδείγματα που παρέχονται δεν αποσαφηνίζουν τον τρόπο κατάταξης, για παράδειγμα, των «παραδοσιακών εθνικών ενδυμασιών» ή των «παλαιών αυτοκινήτων».
            
            
               ιβ)Παραρτήματα Γ/16 και Δ/20 — Τροποποίηση των επεξηγηματικών σημειώσεων των γενικών κανόνων (ΕΣ 2022)
            
            
               Η Ένωση τάσσεται υπέρ της αρχικής πρότασης της Γραμματείας του ΠΟΤ [επιλογή 1, χρήση του όρου «merely» (απλώς), αλλά παραμένει ευέλικτη έναντι της έκφρασης «not further worked than» (δεν έχει υποστεί περαιτέρω επεξεργασία πέραν)] και ζητεί την ευθυγράμμιση των κειμένων στην αγγλική και τη γαλλική γλώσσα.
            
            
               III.9. 
                     Πιθανή τροποποίηση της επεξηγηματικής σημείωσης για την κλάση 71.04 σε σχέση με τα συνθετικά διαμάντια (πρόταση της διαδικασίας Κίμπερλυ) (Έγγρ. NC2757)
            
            
               Η Ένωση συμφωνεί με τις προτεινόμενες τροποποιήσεις όσον αφορά τη νέα τρίτη παράγραφο που προστίθεται στην κλάση 71.04 και με τη δημιουργία ενός νέου σημείου 3) στις επεξηγηματικές σημειώσεις διακρίσεων σχετικά με τη διάκριση 7104.91.
            
            
               III.10. 
                     Κατάταξη στοιχείου μικροηλεκτρομηχανικών συστημάτων (MEMS) στο ΕΣ 2022 (πρόταση της Γραμματείας)
            
            
               Η Ένωση θα κατέτασσε το προϊόν στην κλάση 85.41.